ຊາວກຣີສຢຸດງານປະທ້ວງ ແຜນການປະຢັດ ຂອງລັດຖະບານອີກ (ເບິ່ງວີດີໂອ)
ພວກຄົນງານ ຂົນສົ່ງສາທາລະນະກຣີສ ນັດຢຸດງານປະທ້ວງ ແຜນການປະຢັດຂອງລັດຖະບານ
ການນັດຢຸດງານເປັນເວລານຶ່ງມື້ ໂດຍພວກຄົນງານຂົນສົ່ງສາທາລະນະ ແລະພວກຄົນຂັບ ລົດແທັກຊີ ເພື່ອປະທ້ວງຕໍ່ແຜນການປະຢັດມັດທະຍັດຂອງລັດຖະບານນັ້ນ ໄດ້ພາໃຫ້ເກີດ ການຈະລາຈອນຕິດຄັດຢ່າງໜັກ ທີ່ນະຄອນຫຼວງເອເທັນ ໃນວັນພະຫັດມື້ນີ້ ພວກເຈົ້າໜ້າທີ່ຄວບຄຸມຫໍອາກາດສະຍານກໍໄດ້ພາກັນປະທ້ວງເປັນເວລາສັ້ນໆ ຊຶ່ງໄດ້ບັງ ຄັບໃຫ້ສາຍການບິນຕ່າງໆຕ້ອງໄດ້ຍົກເລີກແລະກຳນົດຖ້ຽວບິນໃໝ່ຈຳນວນນຶ່ງ ການນັດຢຸດງານທີ່ວ່ານີ້ມີຂຶ້ນນຶ່ງມື້ ຫຼັງຈາກລັດຖະບານກຣີສ ໄດ້ນຳໃຊ້ແຜນການປະຢັດ ມັດທະຍັດເພື່ອໃຫ້ໄດ້ຮັບເງິນຊ່ອຍເຫຼືອຈາກນາໆຊາດ ລັດຖະບານກຣີສກ່າວໃນມື້ວັນພຸດວານນີ້ວ່າຕົນຈະເພີ່ມຈຳນວນລັດຖະກອນພົນລະເຮືອນ ທີ່ໄດ້ຮັບເງິນເດືອນແຕ່ 60% ຂອງເງິນເດືອນທຳມະດາຂອງພວກເຂົາເຈົ້າ ຕັດເງິນເດືອນ ຂອງພວກອອກກິນເບ້ຍບຳນານຈໍານວນນຶ່ງ ແລະຕັດເງິນເດືອນ ທີ່ບໍ່ໄດ້ເສຍພາສ ີສຳລັບ ພວກຄົນງານທີ່ມີລາຍໄດ້ຕໍ່າ ໃນມື້ວັນອັງຄານຜ່ານມານີ້ ພວກເຈົ້າໜີ້ທີ່ໃຫ້ເງິນກູ້ຢືມ 159 ລ້ານໂດລາ ເພື່ອຊ່ອຍເຫຼືອ ກຣີສໃນປີກາຍນັ້ນໄດ້ທວງໃຫ້ເອົາມາດຕະການຕັດການໃຊ້ຈ່າຍລົງອີກ 8 ພັນລ້ານໂດລາ ເພີ່ມຈາກການເກັບພາສີຕື່ມແລະການຕັດການໃຊ້ຈ່າຍຕ່າງໆໄປແລ້ວນັ້ນ